CELEX ID: 32011R0083
Publication Date: 2011-01-31

Document:
TARYBOS ĮGYVENDINIMO REGLAMENTAS (ES) Nr. 83/2011
2011 m. sausio 31 d.
kuriuo įgyvendinama Reglamento (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu, 2 straipsnio 3 dalis ir kuriuo panaikinamas Įgyvendinimo reglamentas (ES) Nr. 610/2010
EUROPOS SĄJUNGOS TARYBA,
atsižvelgdama į 2001 m. gruodžio 27 d. Tarybos reglamentą (EB) Nr. 2580/2001 dėl specialių ribojančių priemonių, taikomų tam tikriems asmenims ir subjektams siekiant kovoti su terorizmu (1), ypač į jo 2 straipsnio 3 dalį,
kadangi:
(1)
2010 m. liepos 12 d. Taryba priėmė Įgyvendinimo reglamentą (ES) Nr. 610/2010, kuriuo įgyvendinama Reglamento (EB) Nr. 2580/2001 (2) 2 straipsnio 3 dalis; jame nustatytas asmenų, grupių ir subjektų, kuriems taikomas Reglamentas (EB) Nr. 2580/2001, atnaujintas sąrašas.
(2)
Taryba pateikė motyvų pareiškimus visiems asmenims, grupėms ir subjektams, tais atvejais, kai tai buvo praktiškai įmanoma, paaiškinančius priežastis, kodėl jie buvo įtraukti į Įgyvendinimo reglamento (ES) Nr. 610/2010 sąrašą. Vienai grupei 2010 m. lapkričio mėn. buvo pateiktas iš dalies pakeistas motyvų pareiškimas.
(3)
Europos Sąjungos oficialiajame leidinyje paskelbtu pranešimu (3) Taryba informavo Įgyvendinimo reglamento (ES) Nr. 610/2010 sąraše išvardytus asmenis, grupes ir subjektus, kad ji nusprendė palikti juos sąraše. Taryba taip pat informavo atitinkamus asmenis, grupes ir subjektus apie galimybę prašyti Tarybos motyvų, dėl kurių jie buvo įtraukti į sąrašą, pareiškimo, jei jiems tai dar nebuvo pranešta. Penkioms grupėms 2010 m. lapkričio mėn. buvo pateikti iš dalies pakeisti motyvų pareiškimai (4).
(4)
Taryba atliko asmenų, grupių ir subjektų, kuriems taikomas Reglamentas (EB) Nr. 2580/2001, sąrašo išsamią peržiūrą, kaip reikalaujama pagal to reglamento 2 straipsnio 3 dalį. Tai darydama ji atsižvelgė į atitinkamų asmenų pastabas, pateiktas Tarybai.
(5)
Su sąlyga, kad bus atsižvelgta į apeliacinio skundo, pateikto Byloje T-348/07, nagrinėjimo rezultatus, Taryba padarė išvadą, kad, šio reglamento priede išvardyti asmenys, grupės ir subjektai yra susiję su teroro aktais, kaip apibrėžta 2001 m. gruodžio 27 d. Tarybos bendrosios pozicijos 2001/931/BUSP dėl konkrečių priemonių taikymo kovojant su terorizmu (5) 1 straipsnio 2 ir 3 dalyse, kad kompetentinga institucija dėl jų yra priėmusi sprendimą, kaip apibrėžta tos bendrosios pozicijos 1 straipsnio 4 dalyje, ir kad jiems toliau turėtų būti taikomos specialios ribojamosios priemonės, numatytos Reglamente (EB) Nr. 2580/2001.
(6)
Atsižvelgdama į tai, kad apeliacinis skundas, pateiktas Byloje T-348/07, dar nagrinėjamas, Taryba nustatė, kad Tarybos sprendimas 2010/386/BUSP (6) vienos grupės atžvilgiu neturėtų būti panaikintas. Šiuo metu atliekama su ta grupe susijusi peržiūra.
(7)
Asmenų, grupių ir subjektų, kuriems taikomas Reglamentas (EB) Nr. 2580/2001, sąrašas turėtų būti atitinkamai atnaujintas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2580/2001 2 straipsnio 3 dalyje pateiktas sąrašas pakeičiamas šio reglamento priede pateikiamu sąrašu.
2 straipsnis
Įgyvendinimo reglamentas (ES) Nr. 610/2010 panaikinamas, išskyrus to reglamento priedo 2 dalies įraše Nr. 25 paminėtos grupės atžvilgiu.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. sausio 31 d.

EuroVoc Classification:
Level 1: 100142
100161
100145
100143
Level 2: 100277
100283
100179
100170
100163
Level 3: 523
5775
3474
914
3025
All Descriptors: 2338
3483
3870
436
5458